stanford-oval/wikipedia huggingface dataset:
อำเภอกำแพงแสน
ประวัติ

ในอดีตอำเภอกำแพงแสนเป็น เมืองกำแพงแสน (มีอายุราวพุทธศตวรรษที่ 11-16) ซึ่งเป็นเพียงเมืองเล็ก ๆ สันนิษฐานว่าน่าจะมีฐานะเป็นเมืองบริวารของเมืองนครไชยศรีมากกว่าจะเป็นเมืองที่ตั้งอยู่อย่างอิสระ เป็นเมืองโบราณสมัยทวารวดีที่มีขนาดเล็กและตั้งอยู่ไม่ไกลจากเมืองนครไชยศรี ตั้งอยู่กึ่งกลางระหว่างเมืองใหญ่ 2 เมือง คือเมืองอู่ทองและเมืองนครไชยศรี ปัจจุบันบริเวณเมืองเก่ากำแพงแสนเป็นพื้นที่ของกรมป่าไม้ กระทรวงเกษตรและสหกรณ์
อำเภอกำแพงแสนได้ตั้งขึ้นครั้งแรกที่วัดห้วยพระ ตำบลห้วยพระ อำเภอดอนตูม โดยใช้ชื่อว่า อำเภอกำแพงแสน ตั้งตามชื่อเมืองโบราณ ต่อมาเมื่อประสพภัยแล้งไม่สะดวกในการสัญจรเพราะในอดีตใช้เรือเป็นหลัก จึงได้ย้ายที่ว่าการอำเภอใหม่จากวัดห้วยพระไปที่ชายทุ่งสามแก้ว ห่างจากที่ตั้งเดิมไปทางทิศตะวันออกเฉียงเหนือประมาณ 1 กิโลเมตร และได้เปลี่ยนชื่ออำเภอกำแพงแสน มาเป็น "อำเภอนาถอำนวย" หรือชาวบ้านเรียกตามชื่อหมู่บ้านว่า "อำเภอสามแก้ว" ตั้งอยู่จนถึงปี พ.ศ. 2446 ก็ได้เปลี่ยนชื่อกลับเป็น "อำเภอกำแพงแสน"
ในวันที่ 15 กรกฎาคม พ.ศ. 2490 ได้ย้ายที่ว่าการอำเภอกำแพงแสน จากที่ตั้งชายทุ่งสามแก้ว มาตั้งที่ว่าการอำเภอใหม่ริมคลองท่าสาร-บางปลา บริเวณบ้านยาง ติดถนนมาลัยแมน (ถนนนครปฐม-สุพรรณบุรี) หมู่ที่ 6 ตำบลทุ่งกระพังโหม ห่างจากที่ตั้งเดิมไปทางทิศตะวันออกเฉียงเหนือประมาณ 14 กิโลเมตร และเมื่อปี พ.ศ. 2532 ได้ย้ายที่ว่าการอำเภอกำแพงแสนไปสร้างที่ว่าการอำเภอหลังใหม่ ณ ที่ดินที่ราษฎรได้บริจาคให้ริมถนนมาลัยแมน ห่างจากที่ตั้งเดิมไปทางทิศตะวันตกเฉียงใต้ประมาณ 2 กิโลเมตร ตรงข้ามโรงเรียนกำแพงแสนวิทยา ส่วนที่ตั้งเดิมได้ใช้เป็นสำนักงานเทศบาลตำบลกำแพงแสน
การแบ่งเขตการปกครอง > การปกครองส่วนภูมิภาค

อำเภอกำแพงแสนแบ่งเขตการปกครองออกเป็น 15 ตำบล 204 หมู่บ้าน ได้แก่
| ลำดับ | อักษรไทย | อักษรโรมัน | จำนวนหมู่บ้าน | จำนวนประชากร (ธันวาคม 2565) |
| --- | --- | --- | --- | --- |
| 1. | ทุ่งกระพังโหม | Thung Kraphanghom | 7 | 7,082 |
| 2. | กระตีบ | Kratip | 8 | 9,048 |
| 3. | ทุ่งลูกนก | Thung Luk Nok | 23 | 13,378 |
| 4. | ห้วยขวาง | Huai Khwang | 21 | 13,040 |
| 5. | ทุ่งขวาง | Thung Khwang | 10 | 6,151 |
| 6. | สระสี่มุม | Sa Si Mum | 24 | 10,306 |
| 7. | ทุ่งบัว | Thung Bua | 11 | 5,528 |
| 8. | ดอนข่อย | Don Khoi | 16 | 7,780 |
| 9. | สระพัฒนา | Sa Phatthana | 14 | 6,994 |
| 10. | ห้วยหมอนทอง | Huai Mon Thong | 12 | 8,889 |
| 11. | ห้วยม่วง | Huai Muang | 12 | 7,390 |
| 12. | กำแพงแสน | Kamphaeng Saen | 12 | 9,729 |
| 13. | รางพิกุล | Rang Phikun | 9 | 6,439 |
| 14. | หนองกระทุ่ม | Nong Krathum | 11 | 5,646 |
| 15. | วังน้ำเขียว | Wang Nam Khiao | 14 | 8,257 |
การแบ่งเขตการปกครอง > การปกครองส่วนท้องถิ่น

ท้องที่อำเภอกำแพงแสนประกอบด้วยองค์กรปกครองส่วนท้องถิ่น 16 แห่ง ได้แก่
เทศบาลตำบลกำแพงแสน ครอบคลุมพื้นที่ตำบลทุ่งกระพังโหม (เฉพาะบางส่วนของหมู่ที่ 1–2, 7) ตำบลวังน้ำเขียว (เฉพาะบางส่วนของหมู่ที่ 3) และตำบลกำแพงแสน ( เฉพาะหมู่ที่ 1, 3 และบางส่วนของหมู่ที่ 2, 4)
องค์การบริหารส่วนตำบลทุ่งกระพังโหม ครอบคลุมพื้นที่ตำบลทุ่งกระพังโหม (นอกเขตเทศบาลตำบลกำแพงแสน)
องค์การบริหารส่วนตำบลกระตีบ ครอบคลุมพื้นที่ตำบลกระตีบทั้งตำบล
องค์การบริหารส่วนตำบลทุ่งลูกนก ครอบคลุมพื้นที่ตำบลทุ่งลูกนกทั้งตำบล
องค์การบริหารส่วนตำบลห้วยขวาง ครอบคลุมพื้นที่ตำบลห้วยขวางทั้งตำบล
องค์การบริหารส่วนตำบลทุ่งขวาง ครอบคลุมพื้นที่ตำบลทุ่งขวางทั้งตำบล
องค์การบริหารส่วนตำบลสระสี่มุม ครอบคลุมพื้นที่ตำบลสระสี่มุมทั้งตำบล
องค์การบริหารส่วนตำบลทุ่งบัว ครอบคลุมพื้นที่ตำบลทุ่งบัวทั้งตำบล
องค์การบริหารส่วนตำบลดอนข่อย ครอบคลุมพื้นที่ตำบลดอนข่อยทั้งตำบล
องค์การบริหารส่วนตำบลสระพัฒนา ครอบคลุมพื้นที่ตำบลสระพัฒนาทั้งตำบล
องค์การบริหารส่วนตำบลห้วยหมอนทอง ครอบคลุมพื้นที่ตำบลห้วยหมอนทองทั้งตำบล
องค์การบริหารส่วนตำบลห้วยม่วง ครอบคลุมพื้นที่ตำบลห้วยม่วงทั้งตำบล
องค์การบริหารส่วนตำบลกำแพงแสน ครอบคลุมพื้นที่ตำบลกำแพงแสน (นอกเขตเทศบาลตำบลกำแพงแสน)
องค์การบริหารส่วนตำบลรางพิกุล ครอบคลุมพื้นที่ตำบลรางพิกุลทั้งตำบล
องค์การบริหารส่วนตำบลหนองกระทุ่ม ครอบคลุมพื้นที่ตำบลหนองกระทุ่มทั้งตำบล
องค์การบริหารส่วนตำบลวังน้ำเขียว ครอบคลุมพื้นที่ตำบลวังน้ำเขียว (นอกเขตเทศบาลตำบลกำแพงแสน)
อดีตสถานีรถไฟกำแพงแสน ในเส้นทางรถไฟสายใต้ (กรุงเทพ-ชุมทางหนองปลาดุก-สุพรรณบุรี)
อุทยานแมลงเฉลิมพระเกียรติ อยู่ภายในมหาวิทยาลัยเกษตรศาสตร์ วิทยาเขตกำแพงแสน
สวนสาธารณะเฉลิมพระเกียรติ 80 พรรษา พระบาทสมเด็จพระเจ้าอยู่หัว มหาวิทยาลัยเกษตรศาสตร์ วิทยาเขตกำแพงแสน
ที่หยุดรถไฟทุ่งบัว ในเส้นทางรถไฟสายใต้ (กรุงเทพ-ชุมทางหนองปลาดุก-สุพรรณบุรี) มีขบวนรถไฟจอดวันละ 2 ขบวน คือ ขบวนรถชานเมืองที่ 355/356 กรุงเทพ-สุพรรณบุรี-กรุงเทพ
เอ็กซ์เดเวลอปเมนต์

ระวังสับสนกับ เอ็กซ์คอร์ป
สัญลักษณ์บริษัทเอ็กซ์
สัญลักษณ์เดิมของกูเกิล เอ็กซ์
เอ็กซ์เดเวลอปเมนต์ (X Development) หรือเดิมเรียก กูเกิล เอ็กซ์ (Google X) เป็นบริษัทที่ดำเนินการโดย กูเกิล มีเป้าหมายเพื่อการพัฒนาเทคโนโลยีให้ล้ำสมัย มีสำนักงานอยู่ห่างจากสำนักงานใหญ่กูเกิลเพล็กซ์ของกูเกิลออกไปครึ่งไมล์ อยู่ในเขตเมาน์เทนวิว รัฐแคลิฟอร์เนีย มีเซอร์เกย์ บริน ผู้ร่วมก่อตั้งกูเกิลเป็นผู้ควบคุมหลัก และมีแอสโตร เทลเลอร์ นักวิทยาศาสตร์และผู้ประกอบการที่คอยกำกับดูแลในแต่ละวัน เทลเลอร์เผยว่า บริษัทมีเป้าหมายเพื่อจะพัฒนาเทคโนโลยีให้ก้าวกระโดดหลายสิบเท่า และพัฒนา "เทคโนโลยีที่ฟังดูคล้ายนิยายวิทยาศาสตร์ (science fiction-sounding solutions)" หน่วยวิจัยนี้เริ่มต้นขึ้นในปี ค.ศ. 2010 ด้วยการเริ่มพัฒนารถยนต์ที่ขับเคลื่อนได้เอง
กูเกิล เอ็กซ์ย้ายมาเป็นบริษัทลูกของแอลฟาเบตในเดือนตุลาคม ค.ศ. 2015 ต่อมาช่วงต้นปี ค.ศ. 2016 กูเกิล เอ็กซ์เปลี่ยนชื่อเป็น "เอ็กซ์" และเปลี่ยนสัญลักษณ์ใหม่
โครงการ

กลางปี ค.ศ. 2014 กูเกิลประกาศว่าเอ็กซ์กำลังพัฒนาโครงการอยู่ 8 โครงการด้วยกัน และในช่วงปลายปี กูเกิลได้ออกมาประกาศถึงโครงการของเอ็กซ์ ได้แก่
รถยนต์ที่ขับเคลื่อนได้ด้วยตัวเอง
โดรนส่งของ
แว่นตา กูเกิล กลาส
กูเกิล คอนแทคเลนส์
โปรเจ็กต์ลูน ที่จะให้บริการเชื่อมต่ออินเทอร์เน็ตผ่านบอลลูนที่ลอยอยู่บนชั้นบรรยากาศสตราโตสเฟียร์
พลังงานลม ภายใต้บริษัทที่ชื่อ Makani Power
Liftware ช้อนที่ช่วยชดเชยการสั่นในผู้ป่วยโรคพาร์กินสัน
โครงข่ายประสาทเทียม สำหรับเทคโนโลยีการรู้จำคำพูด และ คอมพิวเตอร์วิทัศน์
โครงการสายข้อมือติดตามสุขภาพ
นอกจากนี้ เอ็กซ์เคยคิดโครงการลิฟต์อวกาศขึ้นมาแต่ได้ล้มเลิกไปแล้วเพราะดูเป็นไปไม่ได้ในปัจจุบัน ตลอดจนยกเลิกโครงการโฮเวอร์บอร์ดที่เป็นบอร์ดที่จะยกคนให้ลอยขึ้นมา สำหรับการเดินทางไปมา ซึ่งดูมีค่าใช้จ่ายสูงเกินไปเมื่อเทียบกับผลประโยชน์ที่เกิดขึ้นต่อสังคม
บริษัทลูก

เมื่อวันที่ 23 พฤษภาคม ค.ศ. 2013 กูเกิลเข้าครอบครองบริษัท Makani Power บริษัทสัญชาติสหรัฐอเมริกาที่พัฒนากังหันลมให้พลังงานที่ให้พลังงานหมุนเวียนราคาถูก นอกจากนี้ยังได้เข้าครอบครองกิจการของบริษัทออกแบบ Gecko Design ในเดือนสิงหาคม ค.ศ. 2014 อีกด้วย
สภาล่าง

สภาล่าง (อังกฤษ: lower house) เป็นหนึ่งในสองสภาของระบบสองสภา อีกสภาหนึ่งได้แก่ สภาสูง ในแต่ละประเทศ สภาล่างจะมีชื่อเรียกแตกต่างกันออกไป ตัวอย่างสภาล่าง เช่น สภาผู้แทนราษฎร
ถึงแม้ว่าตำแหน่งทางทฤษฎีจะอยู่ "ข้างล่าง" ของสภาสูง แต่ในความเป็นจริง "สภาล่าง" เกือบทุกประเทศในโลกกลับมีอำนาจมากกว่า "สภาสูง" ความเหนือชั้นกว่าของสภาล่างเกิดจากข้อจำกัดพิเศษที่บังคับใช้กับสภาสูง (ไม่ว่าจะเป็นไปตามกฎหมายหรือเห็นได้โดยชัดแจ้งในระเบียบวิธีการประชุม) ที่สามารถทำได้เพียงการชะลอการออกกฎหมายให้ช้าลง แต่ไม่อาจใช้อำนาจยับยั้งการออกกฎหมาย (Veto) ได้ หรืออาจไม่มีอำนาจควบคุมกฎหมายเกี่ยวกับการเงิน ภายใต้ระบบรัฐสภาถือเป็นเรื่องปกติที่สภาล่างเท่านั้นที่มีอำนาจหน้าที่ในการกำหนดตัวหัวหน้ารัฐบาล หรือนายกรัฐมนตรี และยังสามารถถอดถอนผ่านการออกเสียงไม่ไว้วางใจได้อีกด้วย แต่ก็มีข้อยกเว้นอยู่บ้าง เช่น นายกรัฐมนตรีของญี่ปุ่น ซึ่งเลือกจากการสนับสนุนของทั้งสองสภาไดเอต การร่างกฎหมายที่ทำได้โดยสภาเดียวเรียกว่า "ระบบสภาเดียว"
ลักษณะโดยทั่วไป

จากการเปรียบเทียบกับสภาสูง สภาล่างส่วนใหญ่จะมีลักษณะที่แสดงให้เห็นถึงความเฉพาะดังนี้:
มีอำนาจมากกว่า
มาจากการเลือกตั้งโดยตรง (ถ้ามาจากการแต่งตั้งก็ถือตามความนิยม)
มีจำนวนสมาชิกมากกว่า
เลือกตั้งบ่อยครั้งกว่า และเลือกทั้งหมดในคราวเดียวกัน
ได้รับอำนาจทั้งหมดหรือขั้นต้นในการควบคุมงบประมาณและกฎหมายเกี่ยวกับการเงิน
สามารถลบล้างอำนาจบางประการของสภาสูง
ในระบบประธานาธิบดี สภาล่างมีอำนาจเต็มในการฟ้องให้ขับออกจากตำแหน่ง จากนั้น สภาสูงจึงจะทำหน้าที่สอบสวนผู้ถูกฟ้องร้อง
ตำแหน่งของสภาล่าง > ชื่อสามัญ

สภาล่างส่วนใหญ่มีชื่อเรียกคล้ายกันหลายชื่อ เช่น รัฐสภา สภาผู้แทนราษฎร สภาประชาชน สภาสามัญ ฯลฯ (House/Chamber of Representatives/the People/Commons/Deputies)
Chamber of Deputies
Chamber of Representatives
House of Assembly
สภาสามัญ House of Commons
สภาผู้แทนราษฎร (House of Representatives)
สภานิติบัญญัติ (Legislative Assembly)
สภาแห่งชาติ (National Assembly) (ตรงกับ "บุนเดสแทก" Bundestag, ของเยอรมันซึ่งแปลเป็นภาษาอังกฤษว่า federal assembly)
ตำแหน่งของสภาล่าง > ชื่อที่ไม่เป็นที่คุ้นเคยมาก

Congress of Deputies -  สเปน
Dáil Éireann - สาธารณรัฐไอร์แลนด์
House of Keys -  เกาะมาน
โลกสภา - อินเดีย
สมัชชาแห่งชาติ National Council - สวิตเซอร์แลนด์, ออสเตรีย
สภาเซจม์ Sejm - โปแลนด์ และ Seimas - ลิทัวเนีย
สภาดูมาState Duma (Государственная Дума - Gosudarstvennaya Duma) - รัสเซีย
Tweede Kamer (Second Chamber) - เนเธอร์แลนด์
โอเดลสติง Odelsting (เฉพาะชื่อของสภาล่าง) นอร์เวย์
ดูเพิ่ม

สภาสูง
รายชื่อองค์นิติบัญญัติแห่งชาติของชาติต่างๆ (List of national legislatures)
อุทกภัยและโคลนถล่ม 5 จังหวัดในเขตภาคเหนือตอนล่าง พ.ศ. 2549

| --- | --- |
แผนที่แสดงพื้นที่เกิดอุทกภัย ในบริเวณภาคเหนือ ได้แก่ จังหวัดอุตรดิตถ์ จังหวัดสุโขทัย จังหวัดแพร่ จังหวัดลำปาง และจังหวัดน่าน ณ วันที่ 23 พฤษภาคม พ.ศ. 2549
วันที่: 22-23 พฤษภาคม พ.ศ. 2549
ที่ตั้ง: จังหวัดอุตรดิตถ์ จังหวัดสุโขทัย จังหวัดแพร่ จังหวัดลำปาง และจังหวัดน่าน
เสียชีวิต: 87
ทรัพย์สินเสียหาย: - บ้านเรือนเสียหายทั้งหลัง 697 หลัง  - เสียหายบางส่วน 2,970 หลัง  - ราษฎรได้รับความเดือดร้อน 352,016 คน 108,762 ครัวเรือน อพยพ 10,601 คน
เหตุการณ์อุทกภัยและโคลนถล่มในจังหวัดบริเวณภาคเหนือตอนล่าง พ.ศ. 2549 เป็นเหตุการณ์ที่ฝนตกผิดปกติคงที่ในพื้นที่เดิมเป็นเวลาหลายวัน (ประมาณ 1 สัปดาห์) ในบริเวณภาคเหนือตอนล่าง ในช่วงปลายเดือนพฤษภาคม พ.ศ. 2549 ทำให้ดินบนภูเขาไม่สามารถอุ้มน้ำฝนที่ตกลงมาได้ จึงส่งผลให้เกิดภาวะน้ำท่วม และภาวะดินถล่มในช่วงกลางคืนของวันที่  22 พฤษภาคม ต่อเนื่องถึงเช้ามืดของวันที่ 23 พฤษภาคม พ.ศ. 2549  ก่อให้เกิดความสูญเสียชีวิตและทรัพย์สินของประชาชนจำนวนมาก โดยเฉพาะอย่างยิ่งในจังหวัดอุตรดิตถ์ ที่มีพื้นที่ที่ได้รับผลกระทบจากเหตุการณ์นี้มากที่สุด ซึ่งทำให้มีผู้เสียชีวิตเฉพาะในจังหวัดอุตรดิตถ์จังหวัดเดียวมากกว่า 75 คน จากจำนวนผู้เสียชีวิตและสูญหายทั้งหมด 116 ราย จาก 5 จังหวัดที่ประสบเหตุการณ์อุทกภัยและโคลนถล่มครั้งนี้
การพยากรณ์และการเกิดเหตุการณ์

กรมอุตุนิยมวิทยาได้ออกประกาศเตือนหลายฉบับเตือนประชาชนในภาคเหนือตอนล่างล่วงหน้า โดยได้พยากรณ์ว่าหย่อมความกดอากาศต่ำกำลังแรงกำลังปกคลุมภาคเหนือ ลักษณะเช่นนี้อาจทำให้เกิดภาวะน้ำท่วมดินถล่มและน้ำป่าไหลหลากได้หลายฉบับในช่วงก่อนเกิดเหตุการณ์ดังกล่าว แต่ไม่ได้รับความสนใจมากนัก เนื่องจากกรมอุตุนิยมวิทยาออกประกาศเตือนในลักษณะเดียวกันนี้เป็นประจำ ทำให้ประชาชนไม่ค่อยตื่นตัวที่จะรับมือแต่อย่างใด รวมทั้งสภาพพื้นที่ส่วนใหญ่ที่ประสบเหตุตั้งอยู่ในหุบเขาหรืออยู่ในที่ดอนน้ำจากแม่น้ำหลากท่วมไม่ถึงโดยธรรมชาติอยู่แล้ว แต่ว่าเหตุการณ์ดังกล่าวกลายเป็นน้ำป่าโคลนถล่มจากภูเขา ทำให้ไม่มีใครเตรียมรับมือและก่อให้เกิดความสูญเสียจำนวนมาก
ก่อนวันเกิดเหตุประมาณ 1 สัปดาห์ ได้มีหย่อมความกดอากาศต่ำ มีฝนตกปรอยๆ สลับกับตกหนักต่อเนื่องมาหลายวัน ทำให้พื้นดินรวมทั้งเชิงเขาในอำเภอลับแลและท่าปลาที่ส่วนใหญ่เป็นดินทรายและมีความลาดชันสูง หมดขีดความสามารถในการอุ้มน้ำ น้ำที่อุ้มไว้อย่างเอียง ๆ เต็มที่แล้วนั้น นอกจากจะทำให้ดินมีน้ำหนักมากขึ้น ยังลดความฝืดของอณูดินเองกับหล่อลื่นรากพืชที่ช่วยกันต้านแรงดึงดูดของโลกไว้ เมื่อมีฝนระลอกใหญ่ตกเพิ่มเติมลงมาทั้งวันทั้งคืนในวันที่ 22 พฤษภาคม พ.ศ. 2549 จึงทำให้พื้นที่ที่หมดขีดความสามารถในการอุ้มน้ำ จนบางส่วนพังทลายลงมาในรูปของโคลนถล่มพร้อมกับต้นไม้ไหลทลายทับถมลงมาบ้านเรือนประชาชน ก่อให้เกิดความเสียหายแก่ชีวิตและทรัพย์สินประชาชนจำนวนมาก โดยเหตุการณ์หายนะภัยได้เกิดขึ้นตั้งแต่ช่วงสี่ทุ่มของวันที่ 22 พฤษภาคม โดยมีน้ำป่าและโคลนไหลถล่มบ้านเรือนประชาชนและตัดเส้นทางคมนาคมโดยสิ้นเชิงในหลายพื้นที่ จนฝนได้หยุดตกในช่วงเช้ามืดของวันที่ 23 พฤษภาคม แต่น้ำป่าก็ยังไหลออกจากภูเขาและท่วมขังกินพื้นที่บริเวณกว้างในพื้นที่แม่น้ำน่านฝั่งซ้ายของจังหวัดอุตรดิตถ์ ทำให้อำเภอลับแลและตัวจังหวัดอุตรดิตถ์ต้องจมน้ำกว่าสองเมตรเป็นครั้งแรกในประวัติศาสตร์ ซึ่งต้องใช้เวลาในการฟื้นฟูนานนับเดือน และกว่า 3 ปีนับจากนั้น ได้ปรากฏร่องรอยดินถล่มสีแดงตัดกับสีเขียวของต้นไม้บนภูเขาที่ตั้งอยู่ล้อมรอบจังหวัดอุตรดิตถ์ เตือนให้เห็นถึงหายนะภัยครั้งประวัติศาสตร์ของจังหวัดอุตรดิตถ์
อัตราความเสียหาย

กรมป้องกันและบรรเทาสาธารณภัย ได้สรุปสถานการณ์อุทกภัยดังกล่าวไว้ดังนี้
เหตุการณ์อุทกภัยและโคลนถล่มในจังหวัดบริเวณภาคเหนือตอนล่าง มีพื้นที่ประสบภัย  รวม 5 จังหวัด 26 อำเภอ 1 กิ่งอำเภอ 171 ตำบล 1,200 หมู่บ้าน  ได้แก่  จังหวัดอุตรดิตถ์ สุโขทัย แพร่ ลำปาง และน่าน มีผู้เสียชีวิต 87  คน (จ.อุตรดิตถ์  75 คน จ.สุโขทัย 7 คน  และ จ.แพร่ 5 คน) สูญหาย 29 คน  (จ.อุตรดิตถ์  28 คน จ.สุโขทัย 1 คน) บ้านเรือนเสียหายทั้งหลัง 697 หลัง เสียหายบางส่วน 2,970 หลัง ราษฎรได้รับความเดือดร้อน 352,016 คน 108,762 ครัวเรือนอพยพ 10,601 คน
การบรรเทาทุกข์

หลังจากเกิดเหตุการณ์หายนะภัยดังกล่าว ได้มีการออกข่าวทางสื่อสารมวลชนทุกแขนงและมีหลายหน่วยงานทั้งจากภาครัฐและเอกชนร่วมให้การบรรเทาทุกข์ ค้นหาผู้สูญหายและฟื้นฟู จากทั่วประเทศ โดย พ.ต.ท.ทักษิณ ชินวัตร นายกรัฐมนตรีในสมัยนั้น ได้เดินทางมาตรวจการบรรเทาทุกข์และเยี่ยมให้กำลังใจผู้ประสบภัยที่บ้านน้ำต๊ะ-น้ำลี อำเภอท่าปลา จังหวัดอุตรดิตถ์ ในช่วงแรกหลังเกิดเหตุการณ์ และหลังการฟื้นฟูในเบื้องต้นได้มีหลายองค์กรและหน่วยงานได้เข้ามาให้ความฟื้นฟูในหลาย ๆ ด้าน เช่น การย้ายบ้านขึ้นสู่ที่สูง เพื่อป้องกันเหตุการณ์ซ้ำรอยในอนาคต ซึ่งการฟื้นฟูในส่วนนี้พระบรมวงศานุวงศ์ได้ทรงมีส่วนร่วมเป็นอย่างมาก เช่น สมเด็จพระบรมโอรสาธิราชฯ สยามมกุฎราชกุมารและ พระเจ้าวรวงศ์เธอ พระองค์เจ้าศรีรัศมิ์ พระวรชายาฯ ได้ทรงเป็นประธานในการสร้างบ้านถาวรเพื่อช่วยเหลือผู้ประสบภัยในจังหวัดอุตรดิตถ์ และเสด็จมาจังหวัดอุตรดิตถ์หลายครั้งเพื่อติดตามความก้าวหน้าและให้กำลังใจผู้ประสบภัย รวมทั้ง พระเจ้าหลานเธอ พระองค์เจ้าสิริภาจุฑาภรณ์ ได้ดำเนินโครงการฯ และเสด็จมาทรงสร้างบ้านให้แก่ผู้ประสบภัยด้วยพระองค์เองที่อำเภอวังชิ้น จังหวัดแพร่ เป็นต้น
ดูเพิ่ม

อุทกภัย
โคลนถล่ม
แหล่งข้อมูลอื่น

อุตรดิตถ์ทำบุญครบ1ปีโคลนถล่ม75ศพ คนแห่อาลัยคับคั่ง-สั่งทดลองหอสัญญาณเตือนภัย เก็บถาวร 2016-03-04 ที่ เวย์แบ็กแมชชีน. กรมทรัพยากรธรณี กระทรวงทรัพยากรธรรมชาติและสิ่งแวดล้อม. วันที่ 26-5-2550
รู้ได้อย่างไรว่าที่ไหนจะเกิด ดินถล่ม-โคลนถล่ม? เก็บถาวร 2006-01-07 ที่ เวย์แบ็กแมชชีน กรุงเทพไอที นสพ. กรุงเทพธุรกิจ  9 ก.ย. 2547
วิดีโอบันทึกภาพเหตุการณ์และการช่วยเหลือผู้ประสบภัยฯ. ประมวลบันทึกภาพเหตุการณ์อุทกภัยและโคลนถล่ม 5 จังหวัดในเขตภาคเหนือตอนล่าง พ.ศ. 2549 จากเว็บไซต์ยูทูบ. เรียกข้อมูลเมื่อ 1 มิ.ย. 52
ดินถล่มทับหมู่บ้านที่ตั้งอยู่ในหุบเขา ที่อำเภอลับแล จังหวัดอุตรดิตถ์
พันตำรวจโท ดร.ทักษิณ ชินวัตร นายกรัฐมนตรี ลงสำรวจพื้นที่ประสบอุทกภัยในอำเภอท่าปลา จังหวัดอุตรดิตถ์
เพ็ชรา เตชะกัมพุช

| ศาสตราจารย์พิเศษ ทันตแพทย์หญิง ท่านผู้หญิง เพ็ชรา เตชะกัมพุช ม> ป.ช., ม.ว.ม., ท.จ.ว., ภ.ป.ร.4 |
| --- | --- |
เกิด: 16 สิงหาคม พ.ศ. 2476 (91 ปี)
คู่สมรส: สิทธิ์ เตชะกัมพุช
ศาสตราจารย์พิเศษ ทันตแพทย์หญิง ท่านผู้หญิง เพ็ชรา เตชะกัมพุช  (เกิด 16 สิงหาคม พ.ศ. 2476) เป็นทันตแพทย์ประจำพระองค์พระบาทสมเด็จพระมหาภูมิพลอดุลยเดชมหาราช บรมนาถบพิตร, ประธานกรรมการมูลนิธิทันตนวัตกรรม ในพระบรมราชูปถัมภ์, ผู้อำนวยการหน่วยทันตกรรมพระราชทาน, อดีตคณบดีคณะทันตแพทยศาสตร์ จุฬาลงกรณ์มหาวิทยาลัย, ประธานกรรมการแผนกทันตแพทยศาสตร์ มูลนิธิอานันทมหิดล
ประวัติ

ศาสตราจารย์พิเศษ ทันตแพทย์หญิง ท่านผู้หญิงเพ็ชรา เตชะกัมพุช เป็นบุคคลดีเด่นของชาติ สาขาวิทยาศาสตร์และเทคโนโลยี ประจำปี 2542 ได้รับปริญญาทันตแพทยศาสตรบัณฑิต รางวัลเหรียญทอง มหาวิทยาลัย แพทยศาสตร์และปริญญามหาบัณฑิตสาขาวิชาทันตกรรมประดิษฐ์จากมหาวิทยาลัยอินเดียน่า ประเทศสหรัฐอเมริกา เป็นคณบดีคณะทันตแพทยศาสตร์ จุฬาลงกรณ์มหาวิทยาลัย 2 วาระ
การทำงาน

ท่านผู้หญิงเพ็ชรา เตชะกัมพุช เป็นผู้ริเริ่มวิทยาการ "ครอบฟันพอร์ซเลน" ขึ้นที่ คณะทันตแพทยศาสตร์ จุฬาลงกรณ์มหาวิทยาลัย เป็นแห่งแรกในประเทศไทยจนเป็นที่แพร่หลายในปัจจุบัน[ต้องการอ้างอิง]ป็นผู้ริเริ่มและสนับสนุนให้มีโครงการวิจัยครบวงจรในคณะทันตแพทยศาสตร์ จุฬาลงกรณ์มหาวิทยาลัย สนับสนุนให้มีหน่วยงานเพาะเลี้ยงเซลล์และเนื้อเยื่อ หน่วยวิจัยทันตวัสดุ และหน่วยวิจัยอิมมูโนเพื่อรับรองงานบัณฑิตศึกษา จัดตั้งศูนย์ทันตสารสนเทศเชื่อมโยงข้อมูลระหว่างคณะทันตยแพทยศาสตร์ จุฬาลงกรณ์มหาวิทยาลัย กับคณะทันตแพทยศาสตร์อื่นๆทั้งภายในและภายนอกประเทศ ทำหน้าที่เป็นประธานกรรมการการบริหารโครงการพัฒนาอาจารย์ สาขาทันตแพทย์ของทบวงมหาวิทยาลัย ตั้งแต่ปี พ.ศ. 2535 จนถึงปัจจุบัน ซึ่งเป็นต้นแบบของโครงการที่มุ่งเน้นการรักษามาตรฐานทางวิชาการ ริเริ่มและดำเนินการขอพระราชทานทุน "อานันทมหิดล" ให้แก่วิชาชีพทันตแพทย์ นอกจากนี้ยังเป็นผู้สนับสนุนให้มีความร่วมมือทางวิชาการระหว่างคณะทันตแพทยศาสตร์ทั้งในและต่างประเทศเพื่อแลกเปลี่ยน ข้อมูลด้านวิชาการและวิจัยร่วมกันในระดับปริญญาโทและปริญญาเอก และความเป็นเลิศด้านการวิจัยให้ทัดเทียมกับนานาชาติ สืบทอดโครงการทันตกรรมพระราชทานในฐานะผู้อำนวยการโครงการ ซึ่งเป็นการสนองพระราชดำริของพระบาทสมเด็จพระมหาภูมิพลอดุลยเดชมหาราช บรมนาถบพิตร เพื่อขจัดทุกข์บำรุงสุขของราษฎรผู้ยากไร้ในท้องถิ่นทุรกันดาร กระทั่งโครงการทันตกรรมพระราชทานได้เจริญก้าวหน้ามาโดยลำดับ จนได้รับการกล่าวถึงว่าเป็นหน่วยทันตกรรมเคลื่อนที่ซึ่งใหญ่ที่สุดในโลก[ต้องการอ้างอิง] และเกิดผลสำเร็จนำไปสู่การพัฒนาชุดเก้าอี้ทำฟันที่เคลื่อนย้ายได้สะดวกและมีประสิทธิภาพสูง ซึ่งได้รับรางวัลสิ่งประดิษฐ์ของสภาวิจัยแห่งชาติ ปี พ.ศ. 2539 นอกจากนี้ยังริเริ่มจัดตั้งโรงพยาบาลคณะทันตแพทยศาสตร์ขึ้นในคณะทันตแพทยศาสตร์ จุฬาลงกรณ์มหาวิทยาลัย รวมทั้งเป็นผู้ดำเนินการให้มีการก่อสร้างอาคารของโรงพยาบาล ซึ่งต่อมาได้รับพระราชทานนามอาคารหลังนี้ว่า "อาคารสมเด็จย่า 93"
เกียรติคุณ

บุคคลดีเด่นของชาติ สาขาวิทยาศาสตร์และเทคโนโลยี ประจำปี พ.ศ. 2542
ปริญญาทันตแพทยศาสตรดุษฎีบัณฑิตกิตติมศักดิ์ จากมหาวิทยาลัยขอนแก่น
เครื่องราชอิสริยาภรณ์

พ.ศ. 2540 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2530 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2534 –  เครื่องราชอิสริยาภรณ์จุลจอมเกล้า ชั้นที่ 2 ทุติยจุลจอมเกล้าวิเศษ (ท.จ.ว.) (ฝ่ายใน)
พ.ศ. 2525 –  เหรียญจักรพรรดิมาลา (ร.จ.พ.)
พ.ศ. 2510 –  เหรียญรัตนาภรณ์ รัชกาลที่ 9 ชั้นที่ 4 (ภ.ป.ร.4)
ʻOkina

| รูปอักษรโอกีนา |
| --- | --- |
: โอกีนาในภาษาฮาวาย หรือฟากาอูอาในภาษาตองงา (ยูนิโคด U+02BB) ซึ่งปรากฏในชุดแบบอักษร Gentium
 »ʻŌlelo Hawaiʻi« ("ภาษาฮาวาย") ภายในเครื่องหมายคำพูด ซึ่งแสดงให้เห็นถึงความแตกต่างระหว่างโอกีนากับอัญประกาศ
โอกีนา (ฮาวาย: ʻokina) เป็นอักษรพยัญชนะตัวหนึ่งในชุดตัวเขียนละติน ใช้เขียนแทนเสียงกักที่เส้นเสียงที่ปรากฏในภาษากลุ่มพอลินีเชียหลายภาษา ซึ่งมีการเรียกชื่อโอกีนาแตกต่างกันออกไป
ชื่อ

| พื้นที่ | ชื่อท้องถิ่น | ความหมายตรงตัว | หมายเหตุ |
| --- | --- | --- | --- |
| ฮาวาย | โอกีนา (ʻokina) | ตัวแบ่ง | ได้รับการกำหนดใช้ในบริบททางการ โดยปรับเปลี่ยนอย่างค่อยเป็นค่อยไป  ในอดีตมีการแทนสัญลักษณ์โอกีนาด้วยเกรฟแอกเซนต์ (`) สำหรับงานพิมพ์คอมพิวเตอร์ ในสมัยหลังมานี้ มีการใช้โอกีนาทั้งในรูปของอะพอสทรอฟี (') และสัญลักษณ์อย่างเป็นทางการ (ʻ) เอง |
| ซามัว | โกมาลีลีอู (koma liliu) | "จุลภาคหัวกลับ" (liliu แปลว่า หัวกลับ และ koma แปลว่า จุลภาค) | ในปัจจุบันนักวิชาการและชาวซามัวให้การยอมรับในการใช้อะพอสทรอฟีในงานพิมพ์สมัยใหม่ การใช้สัญลักษณ์อะพอสทรอฟีและขีดขวางบนสระเพื่อบอกว่าเป็นสระเสียงยาวในคำซามัวได้รับการฟื้นฟูโดยกระทรวงศึกษาธิการซามัวเมื่อปี ค.ศ. 2012 หลังจากที่นำออกไปในคริสต์ทศวรรษ 1960 |
| ตาฮีตี | เอตา (ʻeta) | ʻetaʻeta = ทำให้หนักขึ้น | ไม่มีสถานะเป็นทางการหรือดั้งเดิม อาจจะใช้ ' หรือ ‘ หรือ ’ ก็ได้ |
| ตองงา | ฟากาอูอา (fakauʻa)  (รูปสะกดที่เป็นเกียรติแก่คำว่า fakamonga) | ตัวทำเสียงจากลำคอ | มีสถานะเป็นทางการ |
| หมู่เกาะคุก | อามาตา (ʻamata) หรืออาไกโรอามาตา (ʻakairo ʻamata) | "ฮัมซะฮ์" หรือ "เครื่องหมายฮัมซะฮ์" | ไม่มีสถานะทางการหรือดั้งเดิม อาจใช้ ' หรือ ‘ หรือ ’ หรือไม่ใส่เครื่องหมายก็ได้ |
| วาลิส (ในเกาะวาลิส) | ฟากาโมงา (fakamoga) | ทางลำคอ | ไม่มีสถานะทางการหรือดั้งเดิม อาจจะใช้ ' หรือ ‘ หรือ ’ ก็ได้ |
ลักษณะ

โอกีนามีลักษณะคล้ายคลึงกับเครื่องหมายอัญประกาศเดี่ยวทางด้านซ้าย (ซึ่งมีลักษณะเครื่องหมายคล้ายเลข 6 อยู่เหนือเส้น)
สำหรับเอตาในภาษาตาฮีตีจะมีรูปร่างที่แตกต่างออกไป เหมือนโอกีนาที่หัน 90 องศาหรือหันขึ้นตามเข็มนาฬิกามากกว่า
อักขรวิธีและสถานะทางการ

โอกีนาเป็นหนึ่งในชุดตัวอักษรฮาวาย เป็นอักษรที่ไม่มีตัวใหญ่เล็ก ซึ่งต่างจากอักษรตัวอื่น ๆ ที่รับมาจากตัวอักษรละตินพื้นฐาน) สำหรับคำที่ขึ้นต้นด้วยโอกีนา กฎการขึ้นต้นด้วยอักษรตัวใหญ่จะมีผลต่ออักษรตัวถัดไปแทน เช่น ในตำแหน่งต้นประโยค คำว่า "ʻOkina" จะต้องขึ้นต้นด้วยตัว O ใหญ่เสมอ
อักขรวิธีและสถานะทางการ > ชื่อทางภูมิศาสตร์ในสหรัฐอเมริกา

คณะกรรมการชื่อทางภูมิศาสตร์สหรัฐได้จัดทำรายชื่อสถานที่ที่มีและไม่มีโอกีนาและกาฮาโก (ขีดยาวเหนือตัวอักษร) ในระบบสารสนเทศชื่อทางภูมิศาสตร์
แหล่งข้อมูลอื่น

The correct Unicode values and HTML entities for Hawaiian in Unicode
Kualono: Unicode on the Web เก็บถาวร 16 พฤษภาคม 2008 ที่ เวย์แบ็กแมชชีน
Apple compatibility with Hawaiian added in OS 10.2
Apple Computer Includes Hawaiian Language Support With Latest Operating System. เก็บถาวร 11 กันยายน 2006 ที่ เวย์แบ็กแมชชีน
Honolulu Advertiser (September 2, 2002) : I mua! Macintosh 'speaks' Hawaiian เก็บถาวร 25 ธันวาคม 2007 ที่ เวย์แบ็กแมชชีน
Starbulletin (September 16, 2002) : Macs upgrade to isle punctuation เก็บถาวร 20 พฤษภาคม 2007 ที่ เวย์แบ็กแมชชีน
SFGate (September 9, 2002) : Hawaiian language advocates applaud new Mac operating system เก็บถาวร 22 ตุลาคม 2004 ที่ เวย์แบ็กแมชชีน
Honolulu Advertiser (June 28, 2004) : Hawaiian spellings catch on, but slowly. เก็บถาวร 4 กรกฎาคม 2014 ที่ เวย์แบ็กแมชชีน (On slow progress in using proper Hawaiian spellings instead of makeshift English spelling.)
Ulukau: The Hawaiian Electronic Library: Browser information for viewing Hawaiian characters เก็บถาวร 5 ธันวาคม 2006 ที่ เวย์แบ็กแมชชีน
The Okina in French Polynesian
Polynesian Font hints and information on encoding เก็บถาวร 2014-02-22 ที่ เวย์แบ็กแมชชีน
คณะนิติศาสตร์ มหาวิทยาลัยอุบลราชธานี

| --- | --- |
Faculty of Law  Ubon Ratchathani University

คติพจน์: คุณภาพ คุณธรรม นำสังคม
สถาปนา: 31 พฤษภาคม พ.ศ. 2547 (20 ปี)
คณบดี: ดร.นิติลักษณ์ แก้วจันดี
ที่อยู่: 85 ถนนสถลมาร์ค ต.ศรีไค อ.วารินชำราบ จ.อุบลราชธานี 34190
สี:   ดำ
มาสคอต: คันชั่ง(ตราชู)
เว็บไซต์: www.law.ubu.ac.th
คณะนิติศาสตร์ มหาวิทยาลัยอุบลราชธานี เป็นคณะที่เปิดสอนทางด้านวิชาการทางกฎหมายแห่งแรกของภูมิภาคตะวันออกเฉียงเหนือ โดยจัดการศึกษาในระดับปริญญานิติศาสตรบัณฑิต และจัดตั้งขึ้นเพื่อให้ประชาชนในเขตภาคตะวันออกเฉียงเหนือได้มีโอกาสในการศึกษาทางด้านกฎหมายได้อย่างรอบด้านและหลักสูตรได้รับการรับรองเรียบร้อยแล้วจากเนติบัณฑิตยสภา และสภาทนายความ
ประวัติ

ปีการศึกษา 2547 มหาวิทยาลัยอุบลราชธานี ได้เปิดสอนสาขานิติศาสตร์ขึ้นภายใต้การดำเนินงานของโครงการจัดตั้งคณะนิติศาสตร์ โดยเริ่มเปิดภาคการศึกษาครั้งแรกในวันที่ 31 พฤษภาคม 2547 (ซึ่งต่อมาได้กำหนดให้เป็นวันสถาปนาคณะนิติศาสตร์) ต่อมาได้เปิดสอนสาขารัฐศาสตร์เพิ่มขึ้นด้วยจึงเปลี่ยนชื่อเป็นโครงการจัดตั้งคณะนิติศาสตร์และรัฐศาสตร์ และได้รับอนุมัติจากสภามหาวิทยาลัยอุบลราชธานี ให้จัดตั้งเป็นคณะนิติศาสตร์และรัฐศาสตร์ เมื่อวันที่ 17 พฤศจิกายน 2548
ปีการศึกษา 2549 สาขารัฐศาสตร์และรัฐประศาสนศาสตร์ ได้แยกออกไปจัดตั้งเป็นคณะรัฐศาสตร์ คณะจึงได้ใช้ชื่อเป็นคณะนิติศาสตร์ ดังเช่นเป็นอยู่ในปัจจุบัน
ปัจจุบันนี้คณะนิติศาสตร์ มหาวิทยาลัยอุบลราชธานี แบ่งส่วนงานภายในคณะเป็น 3 ส่วน คือ
(1) สำนักงานเลขานุการคณะ
(2) สาขาวิชานิติศาสตร์
(3) ศูนย์เผยแพร่และช่วยเหลือประชาชนทางกฎหมาย
โดยในสาขาวิชานิติศาสตร์ได้แบ่งเป็นหมวดวิชาการศึกษาออกเป็น 4 หมวดวิชา ดังต่อไปนี้
หมวดวิชากฎหมายเอกชนและธุรกิจ
หมวดวิชากฎหมายอาญาและกระบวนการยุติธรรม
หมวดวิชากฎหมายมหาชน
หมวดวิชานิติพัฒนบูรณาการและกฎหมายระหว่างประเทศ
หลักสูตรการศึกษา

| หลักสูตรที่เปิดสอนในคณะนิติศาสตร์ มหาวิทยาลัยอุบลราชธานี> ระดับประกาศนียบัตร | หลักสูตรที่เปิดสอนในคณะนิติศาสตร์ มหาวิทยาลัยอุบลราชธานี> ระดับปริญญาบัณฑิต | หลักสูตรที่เปิดสอนในคณะนิติศาสตร์ มหาวิทยาลัยอุบลราชธานี> ระดับปริญญามหาบัณฑิต | หลักสูตรที่เปิดสอนในคณะนิติศาสตร์ มหาวิทยาลัยอุบลราชธานี> ระดับปริญญาดุษฎีบัณฑิต |
| --- | --- | --- | --- |
|  หลักสูตรอบรมกฎหมายปกครองและวิธีพิจารณาคดีปกครอง |  นิติศาสตรบัณฑิต (น.บ.) สาขาวิชานิติศาสตร์ |  - |  - |